Մենք, փաստորեն, վերածվել ենք անծրագիր պետության, որտեղ ամեն ինչ թելադրվում է տարերայնորեն և օլիգարխիայի շահերով: Հենց վերջինս էլ կազմաքանդում է մեր տնտեսությունը, կամայականությունը դարձնում առաջնային: Քարնեգին նշում է, որ ցանկացած երկրում աղքատության ծավալների նվազեցման առաջին նախապայմանը օլիգարխիայի դեմ պայքարն է: Իսկ ահա Հայաստանում կառավարությունն առաջնորդվում է օլիգարխիայի շահերով, չի կամենում ձերբազատվել նրանից և նրա դեմ պայքար հայտարարել: Ավելին, օրավուր բացահայտվում են պետական բարձրաստիճան պաշտոնյաների` օլիգարխների հետ ունեցած կապերը կամ էլ հենց նույն պաշտոնյաների օլիգարխացման փաստերը: Այս ամենը ոչ միայն քայքայում է տնտեսությունը, խոչընդոտ դառնում տնտեսության զարգացման ճանապարհին, այլև քայքայում է պետությունը: